ET Euroopa Liidu Teataja C 141/16

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2016/C 141/08)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1).

KOONDDOKUMENT

„PÃO DE LÓ DE OVAR”

ELi nr: PT-PGI-0005-01341 – 28.5.2015

KPN ( ) KGT ( X )

1. Nimetus

„Pão de Ló de Ovar”

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Toote liik

Klass 2.3. Leib, valikpagaritooted, koogid, kondiitritooted, küpsised ja muud pagaritooted

3.2. Punktis 1 esitatud nimetusele vastava toote kirjeldus

„Pão de Ló de Ovar” on kondiitritoode, mille valmistamiseks kasutatakse mune, eelkõige munakollaseid, suhkrut ja jahu.

Toodet turustatakse seest valge küpsetuspaberiga kaetud vormis. Tootel on küpsetistele omane kuju, selle sisu (ló) on kerge, kreemjas, kohev ja kollase värvusega, õhuke kuldpruun koorik on kergelt niiske ning osa sisust on laialivalguv (pito). Tootel on järgmised füüsikalised, keemilised ja organoleptilised omadused:

Toote „Pão de Ló de Ovar” eri tüüpide keskmised füüsikalised väärtused

Pão de Ló de Ovar Väikesemõõduline („Miniatura” või „Infantes”) Pão de Ló de Ovar tavamõõdus Miinimum Maksimum Miinimum Maksimum Kaal (g) 100 125 485 1 500 Kõrgus (cm) 3 8 7 14 Läbimõõt (cm) 11 12 16 28

Väikesemõõdulist toodet „Pão de Ló de Ovar” kutsutakse rahva seas ka nimega „Infantes”.

Toote „Pão de Ló de Ovar” keemilise koostise keskmised väärtused

Miinimum Maksimum Miinimum Maksimum Suhkur (%) 37,80 49,20 Lahustuvad 29,20 Lahustuvad 39,20 Mittelahustuvad 5,40 Mittelahustuvad 13,40 Rasvad (%) 12,80 18,20 Veesisaldus (%) 24,50 33,10 Valgud (%) 7,40 14,60 Lahustuvad 1,30 Lahustuvad 2,70 Mittelahustuvad 7,90 Mittelahustuvad 10,10 Veeaktiivsus 0,831 Veeaktiivsus 0,937

Võttes arvesse, et toote niiskusesisaldus kõlblikkusaja vältel väheneb, võivad need väärtused väheneda 2,5 % võrra.

Organoleptilised omadused

Värvus Koorik: tumekollane kuni pruun Laialivalguv sisu (pito): kuldne munakollane värvus, millel võib olla oranžikas või kergelt pruunikas toon. Tahke sisu: munakollane värvus, millel võib olla oranžikas toon. Välimus Koorik: ühtlane, sellel võivad olla toote allavajumisest põhjustatud ebatasasused ja taina küpsemisele iseloomulikud väikesed mullid. Laialivalguv sisu (pito): kreemjas, üsna vedel, võib toote lõikamisel välja valguda. Tahke sisu: poorne. Lõhn Pão de Ló: õrn muna lõhn, kergelt (mitte kõrvetatud) karamelline. Maitse Pão de Ló: õrn muna maitse. Tekstuur Pão de Ló: keskmise konsistentsiga, suus sulav ja pehme, mis toob esile laialivalguva sisu kreemja konsistentsi.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Värsked munad, valge suhkur, nisujahu (tüüp 55), sool (selle koostisaine lisamine ei ole kohustuslik).

3.4. Tootmise erietapid, mis peavad toimuma määratletud geograafilises piirkonnas

Taina valmistamine

Kvaliteetse toote saamiseks on kondiitri oskused selles tootmisetapis eriti olulised, et hinnata taina optimaalset koostist.

Taina vormimine

Vorm kaetakse seest küpsetuspaberiga, sobitades seda vormi järgi. See tootmisetapp nõuab oskusi ja käelist osavust.

Taina vormi valamine eeldab samuti kondiitrilt osavust ja kogemust.

Taina küpsetamine

Küpsetamisel tuleb toodet pidevalt jälgida, sest küpsetusajast sõltub tootele „Pão de Ló de Ovar” iseloomuliku laialivalguva sisu (pito) kogus.

Jahutamine

Toote „Pão de Ló de Ovar” jahutamisel jäetakse see vormi, kuni toode on jahtunud. Pärast toote jahtumist lõigatakse küpsetuspaber väiksemaks.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Toote „Pão de Ló de Ovar” erimärgistus sisaldab järgmist:

1) märget „Pão de Ló de Ovar – Indicação Geográfica Protegida” (Pão de Ló de Ovar – kaitstud geograafiline tähis) või „Pão de Ló de Ovar IGP” (Pão de Ló de Ovar – KGT) ning

2) toote „Pão de Ló de Ovar” logo:

4. Geograafilise piirkonna täpne määratlus

Ovari kohaliku omavalitsuse järgmised haldusüksused (freguesias): Esmoriz, Cortegaça, Maceda, Arada, Ovar, S. João, S. Vicente, Válega.

5. Seos geograafilise piirkonnaga

Alates 18. sajandi lõpust kuni tänaseni ei ole tootega „Pão de Ló de Ovar” seotud oskusteave kunagi Ovari (endine Villa de Ovar) kohaliku omavalitsuse piiridest väljapoole levinud.

Toodet „Pão de Ló de Ovar” valmistatakse vaid Ovari kohaliku omavalitsuse territooriumil ning toote nimetus osutab geograafilisele piirkonnale, kus seda toodet tuntakse. Toote maine on otseselt seotud selle valmistamise ja tarbimisega ülestõusmispühade ajal. Seda Ovari elanike seas juurdunud tava on nimetatud juba 1781. aastal koostatud dokumendis.

Kinnituse sellele, et toodet „Pão de Ló de Ovar” valmistati omaaegse Villa de Ovari piirkonnas 18. sajandi lõpus, leidis preester Manuel Lírio, kes uuris Kristuse kannatuste vennaskonna (Irmandade dos Passos) kahjustunud dokumente. Uurides raamatuid, mis „vedelesid avatult põrandal ja hallitasid, lehed kärisenud, käkras, köitest lahti ja määrdunud nagu räpased kaltsud,” märkis preester Lírio vennaskonda käsitlevas töös „Os Passos: subsídios para a história de Ovar”: „1781. aastal kingiti ristitee protsessioonis pühakuju kandnud preestritele küpsetisi „Pão de Ló de Ovar”. Dokument annab tunnistust selle maiustuse vanusest.”

Toote maine on seotud nii looduslike kui ka piirkondlike teguritega, näiteks väga kvaliteetsete munade kasutamisega ja oskusteabe olemasoluga, mis määrab lõpptulemuse.

Toodet „Pão de Ló de Ovar” eristab muudest pagaritoodetest nii talle omane kuju, toote kerge, kreemjas, kohev ja kollase värvusega tahke sisu (ló), õhuke kuldpruun ja kergelt niiske koorik, mis tuleneb sellest, et toodet valmistatakse käsitsi, ning laialivalguva sisu (pito) olemasolu.

Tootmismeetod, mida kasutatakse, et saavutada kerge, kreemjas ja kohev kollase värvusega toode, millel on laialivalguv sisu, hõlmab mitut etappi, kus tavadel ja Ovari kondiitrite oskusteabel on tähtis osa, et saavutada ühtlane tekstuur, mis võimaldab valmistada soovitud omadustega toodet.

Esiteks tuleb taina valmistamismeetodi kohaselt segada kokku koostisained (munad, suhkur ja soovi korral sool) ning kloppida segu mitte kauem kui 20 minutit, kuni see muutub valkjaks. Seejärel lisatakse sõelutud jahu, segades tainast aeglaselt, et saavutada selle ühtlane konsistents.

Selle tootmisetapi puhul on oskusteave eriti tähtis, sest just sellest etapist sõltuvad tootele „Pão de Ló de Ovar” iseloomulikud omadused.

Seejärel kaetakse punasest või mustast savist koogivorm küpsetuspaberiga, selle tootmisetapi raames antakse tootele iseloomulik välimus. Savist koogivormi vooderdamiseks kasutatav küpsetuspaber (100–120 g/m2) volditakse kaheksa korda kokku, et tekiks neli ühesugust vastasvolti. Sellest, kuidas küpsetuspaber kokku volditakse, sõltub toote kuju. Voldid on üksteisest võrdsel kaugusel ja servad lõigatakse hiljem sakiliseks.

Seejärel pannakse küpsetuspaberiga vooderdatud vormidesse vajalik kogus tainast. See toiming eeldab tootjalt teadmisi ja oskusi, sest taina õige kogus ja paigutus tagavad, et küpsemine toimub tavapäraselt ja tainas ei kerki üle küpsetuspaberi serva.

Küpsetamine toimub elektriahjus 140–200 °C juures 50 minuti kuni kahe tunni jooksul, sõltuvalt toote valmistamiseks kasutatud taina netomassist. See toiming on toote kvaliteedi seisukohast väga oluline, sest tuleb leida õige küpsetusaeg sisu vajaliku tekstuuri saavutamiseks, seepärast jälgitakse toote küpsemist pidevalt.

Toode on valmis, kui koorik on kuldpruun ja pisut niiske ning sisu kreemjas. Sõltuvalt küpsetusajast on tootes suuremas või väiksemas koguses laialivalguvat sisu (pito), mistõttu on tegemist ainulaadse pagaritootega.

Toote „Pão de Ló de Ovar” eripära tuleneb oskusteabest, mis hõlmab taina valmistamist, selle asetamist vormi ja sobiva küpsetusaja valimist.

Toode „Pão de Ló de Ovar”, mille ajalugu ulatub tagasi 18. sajandi lõppu, sõltub otseselt taina valmistamise ja küpsetamisega seotud oskusteabest.

Vastavalt suulisele pärimusele alustasid mitu Ovaris elavat peret 19. sajandil piirkondlike maiustuste tootmist, mille hulgas kerkis eriti esile kuulus toode „Pão de Ló de Ovar”. Marques Gomes märkis 1877. aastal oma teoses „Aveiro e seu Distrito” Villa de Ovari kohta järgmist: „Kondiitritoodetest on tuntud „Pão de Ló” ja „Ovos moles”, mis pakuvad konkurentsi koguni Aveiro piirkonna toodetele.” Toode „Pão de Ló de Ovar” saavutas piirkondliku maiustusena tuntuse kogu riigis, loomulikult oli see seotud toote kvaliteediga, aga ka edusammudega toote turustamisel, sest ajapikku turg kasvas.

Toode „Pão de Ló de Ovar” kogus tuntust tänu Ovari koori poolt 1949., 1950. ja 1972. aastal korraldatud näitemängudele.

Alates 20. sajandi 80ndatest on toode „Pão de Ló de Ovar” püsinud rahva keelel ja meelel ning saavutanud tähtsa koha enamikul Portugali toidumessidel. Tähtsatel pidustustel on toode samuti nähtaval kohal. 19. sajandi viimasel kümnendil sai „Pão de Ló de Ovar” tuntuks riigi pealinnas, seda eelkõige tänu Ovarist pärit madruste loodud tavale pakkuda pidupäevade puhul neid korvides transporditud küpsetisi fregattide omanikele ja nende klientidele.

Laiale levikule aitas suuresti kaasa toote „Pão de Ló de Ovar” suuremahuline tootmine ja turustamine alates 1917. aastast.

„Pão de Ló de Ovar” on unikaalne toode, mille kujunemisel on olnud oluline roll kondiitrite oskusteabel, kes sõlmisid nähtamatu sideme ja andsid toote päritolupiirkonnale maitse ja vormi.

Toote „Pão de Ló de Ovar” tuntusele leiab kinnitust paljudest dokumentidest ja alates 18. sajandi lõpust seostatakse toodet ainult Ovari piirkonnaga.

Tuleb märkida, et toote „Pão de Ló de Ovar” valmistamise oskusteave ei ole kunagi ulatunud kaugemale Ovari kohaliku omavalitsuse piiridest.

Viide spetsifikaadi avaldamisele

(käesoleva määruse artikli 6 lõike 1 teine lõik)

http://www.dgadr.mamaot.pt/images/docs/val/dop_igp_etg/Valor/CE_Pao_lo_Ovar.pdf

(1) ELT L 343, 14.12.2012, lk 1.